b'\n_START_ARTICLE_\nEnghien-les-Bains\n_START_SECTION_\nGeografija\n_START_PARAGRAPH_\nNaselje le\xc5\xbei v osrednji Franciji ob jezeru Enghien, 11 km od sredi\xc5\xa1\xc4\x8da Pariza.\n_START_SECTION_\nAdministracija\n_START_PARAGRAPH_\nEnghien-les-Bains je sede\xc5\xbe istoimenskega kantona, v katerega sta poleg njegove vklju\xc4\x8deni \xc5\xa1e ob\xc4\x8dini Deuil-la-Barre in Montmagny s 43.618 prebivalci. Kanton je sestavni del okro\xc5\xbeja Sarcelles.\n_START_SECTION_\nIme\n_START_PARAGRAPH_\nEnghien-les-Bains dobesedno pomeni zdravili\xc5\xa1\xc4\x8de Enghien, po njegovih toplicah je tudi poznan. Pridevek "les-Bains" je bil dodan k imenu leta 1850. Samo ime prihaja od belgijskega mesta Enghien v bli\xc5\xbeini Monsa, ki je bil v posesti Cond\xc3\xa9jcev, stranske linije francoske kraljeve dru\xc5\xbeine, ki so podedovali vojvodstvo Montmorency v letu 1633. Leta 1689 jim je bila s strani francoskega kralja Ludvika XIV. priznana pravica do preimenovanja vojvodstva v "Enghien", da bi s tem ponovno pridobili naslov Enghienskih vojvodov, katerega so izgubili 1569 s smrtjo Ludvika I. Burbonskega._NEWLINE_Vas Montmorency je bila kljub uradnemu preimenovanju imena \xc5\xa1e vedno poznana pod starim imenom, medtem ko se je Enghien obdr\xc5\xbeal za ozemlje bli\xc5\xbenjega jezera in mo\xc4\x8dvirja. Le-to je kasneje postalo ob\xc4\x8dina Enghien-les-Bains.\n_START_SECTION_\nZgodovina\n_START_PARAGRAPH_\nPred francosko revolucijo je bilo ozemlje sedanje ob\xc4\x8dine zgolj jezero in movirje pod upravo Montmorencyja. Leta 1766 je bil v bli\xc5\xbeini jezera najden izvir \xc5\xbeveplene vode, ozemlje pa se je za\xc4\x8delo razvijati kot zdravil\xc5\xa1ko sredi\xc5\xa1\xc4\x8de._NEWLINE_Ob ustanovitvi francoskih ob\xc4\x8din 1790 se je Enghien lo\xc4\x8dil od pristojnosti Montmorencyja in bil dodeljen ve\xc4\x8d ob\xc4\x8dinam. V 19. stoletju je njegov razvoj vodil v ponovno zdru\xc5\xbeitev in ustanovitev svoje ob\xc4\x8dine 7. avgusta 1850, skupaj z deli ozemelj Saint-Gratiena, Soisy-sous-Montmorency in \xc3\x89pinay-sur-Seine.'